Jurnalista TVR Aura Poterașu, care a fost martor într-un dosar de proxenetism, a anunțat, pe contul său de Facebook, că își va încheia colaborarea cu Televiziunea Română și va ieși din presă.

„Dimineața de mâine (joi) e ultima în care ne vedem la știri! Nu am de gând să dau prea multe detalii despre ieșirea mea din TVR și din presă. Zic doar că sunt în asentimentul colegilor jurnaliști, care, rând pe rând, s-au retras – din această instituție sau din altele”, a scris Aura Poterașu, miercuri seară, pe contul său de pe platforma de socializare Facebook.

Aura Poterașu, care a prezentat Telejurnalul matinal de la TVR 1, a precizat că își dorește de mult timp „un drum pe cont propriu”.

La începutul acestui an, presa a relatat că Aura Poterașu a fost martor într-un dosar de proxenetism, dar nu a fost pusă sub acuzare. În același dosar a apărut și numele lui Ion Valeriu Tamarjan, patron al unei agenții de modele, care ar fi fost un paravan pentru o rețea de prostituție, după cum a relatat la începutul acestui an presa.